MOŽNO SPRÍSTUPNIŤ

Predkladacia správa

Uznesením vlády SR číslo 690 zo 14. septembra 2005 k analýze a návrhu ďalšieho postupu v oblasti vyplácania dividend od spoločností s majetkovou účasťou štátu a Fondu národného majetku SR vláda uložila v bode B.2 podpredsedovi vlády a ministrovi hospodárstva predložiť na rokovanie vlády analýzu ziskovosti a návrh opatrení na zvýšenie výšky vyplácaných dividend v spoločnosti Slovenské elektrárne, a.s. Bratislava a v spoločnosti Slovenská elektrizačná prenosová sústava, a.s. Bratislava v termíne do 30. novembra 2005.
SEPS, a.s. vznikla vyčlenením majetku prenosovej sústavy zo spoločnosti SE, a.s. dňa  21.1.2002. Hlavnou úlohou spoločnosti SEPS, a.s. podľa Zákona o energetike č. 656/2004 Z.z., je zabezpečovať stabilitu a prevádzkyschopnosť eletrizačnej prenosovej sústavy SR. 
V súčasnej dobe je zjavné, že z dôvodov odstavovania dvoch blokov V1 EBO dôjde k významným zmenám v zásobovaní prenosovej sústavy SR elektrickou energiou. Tomu je potrebné aj prispôsobiť prenosovú sústavu a vykonať rozsiahle investície do technológie a infraštruktúry siete. Medzi najvýznamnejšie investičné akcie patrí: „Križovany rekonštrukcia 400 kV a Transformácia 400/110 kV“, „Transformácia 400/110 kV Medzibrod“, „Druhý transformátor 400/110 kV Bošáca“, „Vedenie 400 kV Lemešany - Moldava“.  
Na základe vyššie uvedeného odporúčame ponechať významnú časť zisku na rozvoj spoločnosti. Detailné zdôvodnenie a presné finančné ukazovatele sú uvedené v predloženej správe a v jej prílohách.  
Materiál bol už prerokovaný v Porade ekonomických ministrov vlády SR dňa 9.1.2006, na ktorej bolo predkladateľovi odporučené predloženú správu dopracovať najmä na základe posúdenia opodstatnenosti investičného plánu. V predkladanom novom znení materiálu je podrobne zanalyzovaný investičný plán spoločnosti na roky 2006 až 2008 a odôvodnená jeho opodstatnenosť.
Predkladaný materiál nemá negatívny finančný dopad na verejné financie, pretože v materiáli navrhovaná úroveň dividend je na úrovni, ktorú Ministerstvo hospodárstva SR očakávalo a nahlásilo za spoločnosť SEPS, a.s. v čase spracovania štátneho rozpočtu na Ministerstvo financií SR. Materiál nemá ekonomický, environmentálny vplyv ani vplyv na zamestnanosť.
Materiál nie je vhodný k sprístupneniu, pretože materiál obsahuje informácie označené ako obchodné tajomstvo v zmysle §10 zákona číslo 211/2000 Z. z. o slobodnom prístupe k informáciám. Niektoré informácie uvedené v „Správe...“  sú   predmetom obchodného tajomstva SEPS, a.s.